钦定古今图书集成/历象汇编/庶征典/第186卷 > 王充论衡 > 《中书门下贺恒华州嘉禾合穗表》前人
## 钦定古今图书集成/历象汇编/庶征典/第186卷 > 王充论衡 > 《中书门下贺恒华州嘉禾合穗表》前人

臣等某言：伏见武俊所奏，恒州鼓城县生嘉禾一本，
合穗。又卢征奏，华州郑县太平乡三交里获嘉禾一
穗者。谨按孙氏《瑞应图》曰：“嘉禾者，五谷之长。长者德
茂则生。”伏惟陛下德叶元功，仁育生类，同颖擢秀，殊
祥并时。昔周道既昌，唐叔以献，表天下和平之兆，为
阴阳䜣合之符。五谷登成，百嘉储祉，发于厚载，集是
休征。况岳镇之方，表章继至。感通昭晰，莫甚于斯。臣
等忝列台司，喜倍恒品。无任欣忭踊跃之至，谨奉表
陈贺以闻。臣某等诚欢诚喜，稽首顿首，谨言。